E! ja kaasaja probleemid  Koolinoorte kaasaegse kunsti triennaal Eksperimenta! (lühend: E!) on rahvusvaheline kunstiharidusprojekt, mis on suunatud noortele vanuses 14 kuni 19 eluaastat, kunstiõpetajatele ja kunstnikele. Eksperimental! on kolm osa: triennaali näitus, IDEElaboratoorium ehk kunstiharidusprogramm parimate praktikate kogumiseks ja jagamiseks ning kunstikoolide ja kunstikeskuste võrgustik.  Esimene E! toimubki sel kevadel Tallinnas, Euroopa kultuuripealinn Tallinn 2011 programmi raames. Eksperimenta! näitust saab vaadata 26. aprillist 14. juunini Tallinnas Lauluväljaku ruumides ja välialal, Maarjamäe lossi I korrusel ning avalikus linnaruumis.  Eksperimenta! toimumist toetab ka Tiigrihüppe Sihtasutus.  Kaasaegse kunsti definitsioon E! kontekstis kõlab järgmiselt: "Kaasaegne kunst on see osa kunstist, mis tegeleb mõtestatult kaasaja probleemidega, on suunatud eelkõige küsimuste esitamisele ja tugineb kaasaegsele filosoofilisele diskursusele."    Maalimine ja Yogita  Yogita Sharma: "Olen kunstiga seotud olnud 12 aastat, läksin Pelgulinna Gümnaasiumisse kunstiklassi kohe esimesest klassist. Kunsti kõrvalt õpin viiulit, meeldib  lugeda ja filme vaadata, loomadega tegeleda, käin loomade varjupaigas abiks. Mul endal on kodus kass ja koer."   Kas eelistad kunstis mõnd kindlat ajastut, stiili, tehnikat?  Yogita Sharma: "Mulle meeldib rohkem maalida, meeldib mitte niivõrd täpsus, kui just emotsioon, mis sealt välja tuleb. Loodust meeldib maalida, ka vildikatega tuleb huvitav tulemus."  Mitu kunstitundi nädalas on?  Yogita Sharma: "Neli kunstitundi nädalas, teeme seinast seina töid, maalime, joonistame  pastellidega, teeme krokiid, mida iganes. Lisaks on üks kaasaegse kunsti tund, see on küll valikaine, mis toimub rohkem loengu vormis."    Eksperimenta! ja Yogita  Yogita Sharma: "Algus oli kunstitunnis. Kunstiõpetaja Triinu Jürves andis suvel iseseisvaks ülesandeks teha sügiseks ideekavand. Sealt läks edasi, näituse kuraator Mari Kartau tuli meile kooli, vaatas kõik kavandid üle, sealt edasi pääsesin osalema töötuppa ja siis valiti lõplikult välja näitusetööd."  Eksperimenta!  peateema on "Ruum", nii füüsiline kui vaimne ja virtuaalne ruum. Näitusel on osalejaid Eestist, Lätist, Leedust, Soomest, Venemaalt, Saksamaalt, Sloveeniast, Iirimaalt, Islandilt, Portugalist, Kanadast, Türgist, Lõuna-Koreast. Kõik autorid on 14-19-aastased noored, keda juhendavad vastava riigi professionaalsed kuraatorid ja kunstnikud.  Yogita Sharma: "Minu töö on "Personaalne ruum", see vaatleb erineva piirkonna inimeste personaalse ruumi erinevust. See on installatsioon, kasutan videot ja heli."  Raske, peaaegu võimatu on valmimisjärgus olevat tööd sõnadesse panna, aga põhimõtteliselt tajub vaataja näitusel pildi ja heli põhjal - mis vastavalt muutub tugevamaks või nõrgemaks - mis on personaalne ruum ja kui suur või väike see võib olla sõltuvalt kultuurist. Saab väga selgelt aru, et eestlase personaalne ruum on hoopis midagi muud kui näiteks jaapanlase oma. Praegu nuputab Yogita videode ideede ja teostuse kallal, et stuudios kõik ladusalt läheks.  See taies nõuab ka tehnilist taipu? Yogita Sharma: "Jah, nõuab küll, see ongi keeruline. Õnneks kuraator Mari Kartau on meid palju aidanud, mõned kunstnikud ka."  Kaasaegne kunst on vahel selline, et vaataja ei pruugi kohe mõtet, ideed tabada, pigem kõnnib pead vangutades minema…  Yogita Sharma: "Ma arvan, et minu tööst saab aru küll. Personaalne ruum on asi, mis meil kõigil on olemas. Video on ka veel juures, peaks ikka arusaadav olema."  Kas närv on ka sees, kripeldab hingesopis?  Yogita Sharma: "Ei kripelda  sees, seda on nii huvitav teha, et praegu ei jõua ära oodata, millal saan ise näitusele minna ja näha teisi töid ka. Ootan seda väga."    Foto autor: Piia Ann Leis    http://koolielu.ee/pg/info/readnews/92998